G’n genade vir Botrivier | Netwerk24
G’n genade vir Botrivier
’n Speler van Genadendal takel sy teenstander van Botrivier dat die stof so staan.
Genadendal het Botrivier verlede naweek goed afgeransel en met 32-17 geseëvier.
Botrivier, wat onderaan die Grootuitdaag-punteleer lê, moes die knie buig voor Genadendal wat sesde op die punteleer is.
Botrivier het al vier wedstryde agter die blad, maar het nog nie een kragmeting gewen nie. Dié span kon net daarin slaag om 34 punte aan te teken in vergelyking met altesaam 217 punte wat die afgelope vier wedstryde teen Botrivier aangeteken is.
Hawston Skrik vir Niks het na Grabouw gereis en Safcol met 26-16 gelooi.
Black Leaves van Gansbaai het Rangers van Bredasdorp met 31-22 geklop.
Grabouw het met 25-31 teen Caledon verloor.
Ná ’n loslootjie kom Atlantics hierdie week op sy tuisveld teen Botrivier te staan.
Hawston Skrik vir Niks sal ook op sy tuisveld teen Black Leaves van Gansbaai kragte meet.
Hawston Skrik vir Niks het al vier sy wedstryde tot dusver gewen en is boaan die punteleer met Bredasdorp se Rangers tweede en Grabouw derde. Atlantics, wat twee van sy drie wedstryde verloor het, is sewende op die punteleer.